Odločba Komisije

z dne 25. septembra 1992

o načinu sodelovanja med strežniškim centrom Animo in državami članicami

(92/486/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi [1], kakor je bila nazadnje spremenjena z Direktivo 92/60/EGS [2], in zlasti člena 20(3) Direktive,

ker je Komisija 19. julija 1991 sprejela Odločbo 91/398/EGS o računalniškem omrežju za povezavo med veterinarskimi organi (Animo) [3] in 2. julija 1992 Odločbo 92/373/EGS o imenovanju strežniškega centra Animo [4];

ker je treba za zagotovitev delovanja računalniškega omrežja Animo sprejeti določbe za uskladitev načina sodelovanja med strežniškim centrom Animo in državami članicami;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Vsaka država članica imenuje v skladu s svojimi nacionalnimi predpisi organ, odgovoren za usklajevanje med organi v vsaki državi članici.

Usklajevalni organ sklene pogodbo z Eurokomom za uporabo skupnega strežniškega centra. Pogodba se podpiše v skladu z nacionalnimi pravili.

Člen 2

Glede pogodb iz člena 1 pristojni organi držav članic zagotovijo, da:

- so veljavne do 1. julija 1995,

- vsebujejo klavzulo o letni reviziji,

- vsebujejo klavzulo o prenehanju s šestmesečnim odpovednim rokom,

- vsebujejo obvezo Eurokoma, da bo uveljavil vse tehnične zahteve iz Priloge k Odločbi Komisije 91/638/EGS [5] na podlagi tehničnega pristopa, ki ga je Eurokom predlagal v svoji ponudbi. Morebitna dodatna dela Eurokoma, vključno z delom za vsako državo članico, ki so povezana z izvedbo sistema v vsaki državi članici in z delom pri projektnem upravljanju, so predmet ločenih dogovorov,

- upoštevajo naslednje finančne vidike:

(a) 300 ECU na leto na lokalno enoto, kakor je navedeno v Odločbi Komisije 92/175/EGS [6];

(b) stroške komunikacijskih storitev, ki se razlikujejo glede na to, ali obstaja ali ne obstaja nacionalna centralna enota, in predstavljajo najugodnejšo ceno, ki jo doseže Eurokom pri ponudniku komunikacijskih storitev.

Člen 3

Države članice se zavežejo, da bodo klavzulo o prenehanju iz tretje alinee člena 2 uporabljale samo do datuma, določenega v skladu s postopkom iz člena 20(3) Direktive 90/425/EGS.

Člen 4

Skupni letni stroški, nastali zaradi stroškov sodelovanja v omrežju iz točke (a) pete alinee člena 2, ki ne presežejo zneska, predvidenega za prvo leto, in njihova razdelitev med države članice se ponovno preučijo pred 1. julijem 1993. Vendar se najvišja cena za posamezno državo članico za drugo in tretje leto pogodbe navzgor ne sme razlikovati za več kakor 10 % cene za prvo leto.

Člen 5

Če bi se med izvajanjem sistema ugotovilo, da je nastopil položaj, zlasti glede finančnih določb, ki ni v skladu s cilji te odločbe, Komisija izvede potrebne ukrepe v skladu s postopkom iz člena 42 Odločbe Sveta 90/424/EGS [7].

Člen 6

Ta odločba je naslovljena na države članice.

V Bruslju, 25. septembra 1992

Za Komisijo

Ray Mac Sharry

Član Komisije

[1] UL L 224, 18.8.1990, str. 29.

[2] UL L 268, 14.9.1992, str. 75.

[3] UL L 221, 9.8.1991, str. 30.

[4] UL L 195, 14.7.1992, str. 31.

[5] UL L 343, 13.12.1991, str. 48.

[6] UL L 80, 25.3.1992, str. 1.

[7] UL L 224, 18.8.1990, str. 19.

--------------------------------------------------